Riku ja Tunna saavat oman Mad Cook Show -tv-ohjelman – tiedossa oksettavia ruokia julkkisten kanssa

Madventures-miehet Riku Rantala ja Tuomas "Tunna" Milonoff aloittavat täysin uudistuneen ja uudenlaisen Mad Cook Show'n teon keväällä Nelosella.

Madventures-seikkailusarjasta, tietokirjoistaan sekä menestyksekkäästä Docventures-sarjastaan tuttu kaksikko Riku Rantala ja Tuomas ”Tunna” Milonoff ovat viimeisen 15 vuoden aikana kiertäneet maailman hämmentävimpiä keittiöitä ja maistaneet lähes kaikkea mitä ihmiskunta ravinnoksi kutsuu.

Mad Cook Show on ruoka-aiheinen viihdeohjelma, johon kutsutaan julkisuuden henkilöitä syömään, juomaan ja keskustelemaan

– Syöminen on yksi harvoista asioista joita teemme joka ikinen päivä koko elämämme ajan. Silti tiedämme hämmentävän vähän siitä, mitä ahnaasta kurkusta alas nielemme tai millainen rooli ruualla on maapallon tilaan, kulttuureihin, kriiseihin tai sotiin, Riku Rantala sanoo Nelosen tiedotteen mukaan.

Viimeksi Riku ja Tunna esittelivät Nelosella erikoisia ruokia Arman Live -ohjelmassa 15.11.­

Mad Cookista – Madventuresin suosituimmasta osuudesta – on aiemmin tehty oma kulttimaineeseen noussut spinoff-sarjansa ja palkittu tietokirjahitti. Keväällä Nelosella nähtävän uudistuneen Mad Cook Show'n jaksoissa luvataan esitellä yrjöttävimmät safkat, hifeimmät ruokavaliot, nopeimmat pikaruoat, himotuimmat haute cuisinet, törkeimmät roskaruoat, luomuimmat luomut tai älykkäimmät superfoodit.

– Olemme sitä mitä syömme, sanonta kuuluu, mutta miksi sonnin siitin on toisille herkku ja toisille kauhistus? Miksi itikkain imailua katsotaan meillä kieroon, mutta samaan aikaan poro on parasta? Miksi pitäisi ymmärtää, saatikka sitten kokeilla sitä, mikä jossain huitsin nevadassa erilaisten olosuhteiden ja uskomusten vuoksi käsitetään ravinnoksi? Onko syöminen parasta kulttuurivaihtoa?, Tunna Milonoff kysyy tiedotteen mukaan.

Mad Cook Show alkaa Nelosella huhtikuussa.